Centurion-vrou veg om haar lewe ná ‘spinnekopbyt’Wilna van der Berg. Foto: Verskaf Wilna van der Berg (46), ŉ sakevrou met haar eie nael- en juweleonderneming, is op 11 April in Mediclinic Midstream opgeneem nadat ŉ bytmerkie op haar ken ŉ abses gevorm het. Maxe Maartens, Van der Berg se suster, het aan Maroela Media gesê dat Wilna glo deur die nag iets op haar ken gevoel het wat haar laat dink het sy is deur ŉ spinnekop gebyt. “Ná twee dae in die hospitaal het hulle haar geopereer om die abses te dreineer,” het Maartens vertel. “Sy is ŉ paar dae later ontslaan en ek het haar by haar huis gaan aflaai. Die dokter het vir ons gesê dat sy haarself moet stil hou, omdat hy baie na aan haar lugweg gesny het. Binne 30 minute nadat ek haar afgelaai het, het sy my gebel om te sê sy kry nie asem nie. Ek het haar dadelik gaan haal en na die Unitas-hospitaal toe gejaag.” Wilna van der Berg is in die hoësorgeenheid van die Unitas-hospitaal opgeneem. Foto: Verskaf Volgens Maartens is Van der Berg weer in die hoësorgeenheid opgeneem en Dinsdag na ŉ isolasie-eenheid oorgeplaas. “Sy het erge vog op haar longe en haar hele buik is vol vog. Dit gaan baie sleg met haar,” het sy gesê. “Die slegste vir ons is dat ons nie antwoorde kry nie. Die dokters werk hard om haar te help, maar niemand sê vir ons wat regtig aangaan nie. Ons weet nie eers of dit wel ŉ spinnekop is wat haar gebyt het nie,” het Maartens gesê. “Wilna is in soveel pyn en moes al so baie deurmaak. Ons wil net weet wat die situasie is en of sy gaan gesond word.” Van der Berg se ŉ 11-jarige seun woon tans tydelik by Maartens terwyl sy ma in die hospitaal is.